Գեորգ Ռենատուս Սոլտա

Գեորգ Ռենատուս Սոլտա (գերմաներեն՝ Georg Renatus Solta, ), ավստրիացի լեզվաբան, պատմահամեմատական լեզվաբանության մասնագետ։ Բանասիրական գիտությունների դոկտոր (1939), պրոֆեսոր (1973)։ 1926-1934 թվականներին սովորել է Լինցի (Ավստրիա) լիցեյում, ապա՝ Վիեննայի համալսարանի փիլիսոփայության ֆակուլտետում (1934-1939), 1939 թվականից հնդեվրոպական լեզվաբանություն է դասավանդել նույն համալսարանում։ Սոլտան զբաղվել է պատմահամեմատական լեզվաբանության, հնդեվրոպական նախալեզվի տեղանունների, ինչպես նաև առանձին լեզուների ձևաբանության, հնչյունաբանության, բառապաշարի և հնդեվրոպացիների հարցերով («Հին իտալական տեղանունների ուսումնասիրություն», 1939, «Մտածություններ հնդեվրոպացիների հարցի մասին», 1952, «Քմայնացում և շրթնայնացում», 1966, «Լատիներենի դիրքի մասին», 1974 և այլն)։ «Հայերենի դիրքը հնդեվրոպական լեզուների շարքում» (1960), «Հայոց լեզու» (1963) և այլ աշխատություններում Սոլտան անդրադարձել է հայերենի ծագումնաբանական առնչություններին, քերականությանը, քննել հայերենի բառապաշարի հնդեվրոպական բառաշերտը։

Ծանոթագրություններ 

Ավստրիացի լեզվաբաններ
Վիեննա քաղաքում ծնվածներ
Բանասիրական գիտությունների դոկտորներ
Վիեննայի համալսարանի շրջանավարտներ
Հնդեվրոպագետներ